અલબત્ત, સંઘ પરિવારની સંસ્થા સ્વદેશી જાગરણ મંચે ફ્લિપકાર્ટના આ સોદાનો ઉગ્ર વિરોધ કર્યો છે અને તેને મંજૂરી ન આપવા માટે કેન્દ્ર સરકારને લાંબો પત્ર પણ લખ્યો છે. એ પત્રમાં વૉલમાર્ટ કંપનીની રીતરસમોનો ઉલ્લેખ કરીને ભારતના રિટેલ માર્કેટ માટે આ સોદો કેટલો હાનિકર્તા નિવડશે એ દર્શાવવાનો પ્રયાસ કરાયો છે. જોકે વિદેશી મૂડી રોકાણને આકર્ષવા પ્રતિબદ્ધ કેન્દ્ર નરેન્દ્ર મોદીની સરકાર આ સોદામાં કોઈ અવરોધ સર્જે એવી શક્યતા હાલ જણાતી નથી, પરંતુ સ્વદેશી જાગરણ મંચના વિરોધના પગલે સરકાર અને સંગઠન વચ્ચે વિચારધારાનો વિરોધાભાસ અને વિસંગતિ સપાટી પર આવી છે એટલું તો નિશ્ચિત છે.